โฆษก ศบค.ย้ำ แพลตฟอร์มไทยชนะ ไม่มีการตรวจสอบข้อมูลทางการเงิน ใช้เพื่อติดตามสอบสวนโรคโควิด-19 เท่านั้น
โฆษก ศบค.ย้ำ แพลตฟอร์มไทยชนะ ไม่มีการตรวจสอบข้อมูลทางการเงิน ใช้เพื่อติดตามสอบสวนโรคโควิด-19 เท่านั้นนพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ชี้แจงถึงกรณีกระแสข่าวว่าระบบแพลตฟอร์มไทยชนะสามารถติดตามข้อมูลบัญชีการเงินได้ โดยย้ำว่าข้อมูลนี้เป็นข้อมูลเพื่อใช้ในการควบคุมโรคเท่านั้น ไม่มีการตรวจสอบข้อมูลทางการเงิน โดยกรมควบคุมโรคจะเก็บข้อมูลไว้ 60 วัน และยืนยันจะไม่มีการเปิดเผยข้อมูลหรือนำไปใช้ประโยชน์อื่นๆ พร้อมกันนี้ขอความร่วมมือประชาชนเข้าระบบไทยชนะ เพื่อให้สะดวกต่อการติดตามสอบสวนโรค และหากพบผู้ติดเชื้อจะได้นำกลุ่มเสี่ยงมาตรวจได้อย่างรวดเร็วสำหรับร้านนวดที่มีกระแสข่าวว่าอาจจะเปิดได้ในวันที่ 31 พฤษภาคมนี้ โฆษก ศบค.ยืนยันว่า ขณะนี้ยังไม่สามารถตอบได้ว่าจะมีการผ่อนปรนมาตรการระยะ 3 หรือไม่ และกิจการใดจะได้รับอนุญาตให้เปิดได้บ้าง ซึ่งขึ้นอยู่กับตัวเลขผู้ติดเชื้อ หากรักษาตัวเลขเดียวได้ต่อเนื่อง ก็มีโอกาสได้รับการผ่อนปรน โดยในระหว่างนี้ ประมาณ 9 วันขอให้สมาคม ชมรมและร้านต่างๆ ช่วยกันตรวจสอบ เสนอแนะและหาแนวทางการป้องกันโรค เพื่อให้มั่นใจว่าเมื่อเปิดบริการแล้วจะไม่ทำให้เกิดการติดเชื้อเด็ดขาดส่วนกรณีกระแสข่าวเตือนไม่ให้เข้าใกล้ผู้ป่วยโควิด-19 ที่หายป่วยแล้วนั้น ยืนยันว่า ไม่ต้องกังวล เพราะผู้ที่หายป่วยแล้วจะมีภูมิคุ้มกัน ซึ่งพลาสม่าจากผู้ป่วยหายแล้วยังสามารถนำมาใช้รักษาคนป่วยได้อีกด้วย